ঘর ওয়াপসি
ঘর ওয়াপসি বা ঘর বাপসি (হিন্দি: घर वापसी, প্রতিবর্ণীকৃত: ঘর্ ৱাপ্সী, আক্ষ. 'ঘরে ফেরত') হচ্ছে ভারতে বিশ্ব হিন্দু পরিষদ (ভিএইচপি), রাষ্ট্রীয় স্বয়ংসেবক সঙ্ঘ (আরএসএস) সহ বিভিন্ন হিন্দুত্ববাদী সংগঠনদের দ্বারা আয়োজিত ইসলাম, খ্রিস্টধর্ম ইত্যাদি ধর্ম থেকে হিন্দুধর্ম ও শিখ ধর্মে ধর্মান্তরণের অনুষ্ঠান। ভারতের সমস্ত ব্যক্তি বংশগতভাবে হিন্দু এবং হিন্দুধর্মে ধর্মান্তরণ হচ্ছে পূর্বপুরুষদের "ঘরে ফেরত", হিন্দুত্ববাদীদের এই ধারণা এই শব্দে নিহিত। বিশ্ব হিন্দু পরিষদ ও রাষ্ট্রীয় স্বয়ংসেবক সঙ্ঘ তেলেঙ্গানা, অন্ধ্রপ্রদেশ, কেরল, গোয়া, তামিলনাড়ু ও পাঞ্জাবে একাধিক ঘর ওয়াপসি অনুষ্ঠান আয়োজন করেছিল। ইন্ডিয়ান এক্সপ্রেস-এর একটি প্রতিবেদন অনুযায়ী, তফসিলি জাতির মাঁঝি পরিবারসমূহ ধর্মান্তরণের আগে শিক্ষা ও স্বাস্থ্য সহ ভাল পরিকাঠামোর দাবি করেছিলেন।